SKRIFTLIG FORESPØRGSEL E-2000/00

af Mauro Nobilia (UEN) til Kommissionen

(21. juni 2000)

Om: Virksomheden Napolis Zoologiske Have

Vil Kommissionen, eftersom: virksomheden Napolis Zoologiske Have har eksisteret i kommunen i 50 år; Napoli har haft en zoologisk have i alle disse år; der ikke kan ses bort fra den kulturelle værdi af tilstedeværelsen af en zoologisk have i en by så stor og vigtig som Napoli; de nærmeste zoologiske haver ligger cirka 200 km fra Napoli (Fasano, zoo safari, Rom); der ville opstå alvorlige vanskeligheder for de indbyggere, som, ud over havens kulturelle værdi, også ønsker at bruge den til pædagogiske formål, hvilket ofte er og også for ganske nyligt har været tilfældet for skoler og universiteter; virksomheden Napolis Zoologiske Have er et anpartsselskab; virksomheden for 50 år siden underskrev en lejekontrakt med ejeren af et større område, kaldet Mostra d'Oltremare SpA (aktieselskab), hvori den største aktionær er Napoli Kommune; lejekontrakten, der udløb i 1998, ikke er blevet fornyet, da ejerselskabet har erklæret selv at have brug for området og har fået medhold i retssagen om opsigelse af lejemålet, men med forlængelse af dette indtil den endelige domsafsigelse i løbet af dette år; der ikke er objektive årsager til, men kun tilfældige begrundelser for den manglende fornyelse af lejekontrakten; Napoli Kommune, der er dobbelt involveret i sagen både som den største aktionær i Mostra d'Oltremare SpA og som byens forvalter, også burde bekymre sig om de kulturelle aspekter, men ikke er trådt ind i sagen, ikke engang for at foreslå et andet område, hvor omtalte zoologiske have kunne flyttes hen; omtalte zoologiske have ud over en række løsansatte har 18 fastansatte medarbejdere og således beskæftiger i alt cirka 50 ansatte, hvis fremtid ville være særdeles uvis i en by, der allerede lider under stor arbejdsløshed; fremtiden for havens dyr også ville være særdeles uvis;

oplyse:

- om den vil undersøge, om ovennævnte oplysninger er i overensstemmelse med sandheden?

- om den vil overveje hensigtsmæssigheden af at henvende sig til Napoli Kommune, der er den kompetente institution, for at sikre, at byen bevarer sin zoologiske have, evt. på et andet sted og uden omkostninger for kommunen?

Svar afgivet på Kommissionens vegne af Margot Wallström

(8. september 2000)

Kommissionen mærker sig det ærede medlems bekymring, for så vidt angår de problemer, som Napolis zoologiske have (Giardino zoologico di Napoli) står over for ved afslutningen på lejemålet. Desværre har Kommissionen ingen kompetence til at gribe ind i en sag vedrørende et kommercielt lejemål mellem et privat aktieselskab og et andet firma, og Kommissionen kan derfor ikke rette henvendelse til Napoli kommune vedrørende en alternativ placering af den zoologiske have.

I april sidste år vedtoges Rådets direktiv 1999/22/EF om hold af vilde dyr i zoologiske haver(1). Formålet med dette direktiv er at beskytte vilde dyr og bevare den biologiske mangfoldighed, og kun i denne sammenhæng er det muligt for Kommissionen at gribe ind. Direktivet vil blive gennemført ved at medlemsstaterne træffer foranstaltninger vedrørende godkendelse og inspektion af zoologiske haver i Fællesskabet, hvorved de zoologiske havers rolle for bevarelsen af den biologiske mangfoldighed vil kunne styrkes.

(1) EFT L 94 af 9.4.1999.